VSA stuur troepe na Midde-Ooste ná Saoedi-aanvalAmerikaanse president Donald Trump (20 September 2019) (Foto: AP Photo/Evan Vucci) Die VSA sal bykomende soldate na die Midde-Ooste stuur ná ŉ reeks hommeltuig-aanvalle op Saoedi-Arabië se Abqaiq-olieraffinadery. Mark Esper, die Amerikaanse minister van verdediging, het gesê pres. Donald Trump het die ontplooiing van bykomende soldate goedgekeur. Houthi-rebelle van Jemen het aanspreeklikheid aanvaar vir die aanvalle verlede week op groot olieraffinaderye in Bugyaq. Saoedi-Arabië en die VSA vermoed egter dat Iran verantwoordelik is vir die aanvalle wat ŉ impak gehad het op byna die helfte van Saoedi-Arabië se olie-uitvoere. “Alle tekens is dat Iran verantwoordelik is vir die aanval,” het Esper gesê. Ondersoeke deur internasionale ondersoekspanne, die VSA en Saoedi-Arabië, dui daarop dat die wapens wat gebruik is, in Iran vervaardig is en nie vanaf Jemen geloods is nie. Saoedi-Arabië het intussen internasionale ondersteuning versoek om die koninkryk se kritieke infrastruktuur te beskerm. Die Verenigde Arabiese Emirate het ook ondersteuning versoek. Die Amerikaanse magte wat na die streek ontplooi sal word, sal hoofsaaklik op lug- en missielverdediging fokus. Genl. Joseph Dunford, hoof van die Amerikaanse Weermag, het nie bekend gemaak hoeveel soldate ontplooi sal word nie, maar dit sal nie duisende soldate wees nie. Hy het onderneem om volgende week meer besonderhede bekend te maak. Esper het gesê Trump het dit duidelik gestel dat die VSA nie in ŉ konflik met Iran betrokke wil raak nie, maar dit benadruk dat die VSA “nog militêre opsies beskikbaar het as dit nodig sou wees”. Trump het Vrydag nuwe sanksies op die Irannese sentrale bank en die land se soewereine welvaartfonds, in ŉ poging om kontantvloei na die land te beperk. Iran ontken betrokkenheid by die aanvalle.